**CYNGOR TREF CAERFYRDDIN**

**CYFARFOD MISOL Y CYNGOR**

**A GYNHALIWYD AR 28 MEDI 2016**

Y Maer, y Cyngh Wyn Thomas, fu’n cadeirio’r cyfarfod misol o Gyngor Tref Caerfyrddin a gynhaliwyd yn Siambr y Cyngor, Neuadd Ddinesig San Pedr, nos Fercher, yr 28ain o Fedi 2016, am 7.30 pm.

YN BRESENNOL: Cynghorwyr: Dorothy Bere, Dr Richard Edwards, Dr Baba Gana, Philip Grice, Peter Hughes Griffiths, Anthony Jenkins,

Kenneth Lloyd, Dr Ioan Matthews, Douglas Rose,

Emlyn Schiavone, Wyn Thomas, a Barry Williams

222. SYLWADAU AGORIADOL

Cyfeiriodd y Maer, y Cyngh Wyn Thomas, at farwolaeth Mrs June Williams, cyn Faer Caerfyrddin a Chynghorydd Sir a Chynghorydd Tref. Safodd yr Aelodau am funud o dawelwch, gan gofio ymdrechion diflino Mrs Williams ar ran y dref a’r sir.

223. YMDDIHEURIADAU AM ABSENOLDEB

Derbyniwyd ymddiheuriadau am absenoldeb oddi wrth y Cynghorwyr Barchedig Tom Defis, Dr Dewi Evans, Angharad Jones Leefe, Alun Lenny ac Arwel Lloyd.

224. DATGAN BUDDIANNAU

Dywedodd y Cyngh Phil Grice bod ganddo fuddiant yn eitem rhif 4 ar yr agenda (Materion yn Codi o’r Cyngor) a rhif 10 (Materion yn Codi o’r Pwyllgor Cyllid) fel cynrychiolydd y Cyngor ar Bwyllgor Rheoli Dr Mz.

Dywedodd y Cynghorwyr Dr Richard Edwards, Anthony Jenkins, Dr Richard Edwards ac Emlyn Schiavone bod ganddynt fuddiant yn eitem rhif 20 ar yr agenda, fel aelodau o Plant Dewi.

225. CWESTIYNAU

Ni ofynnwyd unrhyw gwestiynau.

226. CADARNHAU A LLOFNODI COFNODION Y CYFARFOD MISOL O’R CYNGOR A GYNHALIWYD AR 27 GORFFENNAF 2016

 Cynigiwyd gan y Cyngh Dr Richard Edwards, eiliwyd gan y Cyngh Dr Ioan Matthews, a **PHENDERFYNWYD** llofnodi cofnodion y Cyfarfod Misol o’r Cyngor a gynhaliwyd ar y 27ain o Orffennaf 2016 a’u derbyn yn gofnod cywir.

227. MATERION YN CODI

(a) Cofnod 158(a): Canolfan Addysg Gymunedol, Heol Ffwrnais

 Dywedodd Clerc y Dref bod Rheolwr y Ganolfan Addysg Gymunedol yn rhagweld y cynhelir cyfarfod o Bwyllgor Rheoli’r Ganolfan cyn hir ac y bydd yn rhoi gwybod i’r Cyngor yn unol â hynny. Roedd y Cyngh Peter Hughes Griffiths hefyd wedi codi’r mater gyda’r Cyngh Gareth Jones. **NODWYD** yr adroddiadau.

(b) Cofnod 158(b): Offer Chwarae Parc Penllwyn – Datganiad i’r Wasg a Llun

 **NODODD** yr Aelodau bod Clerc y Dref yn cadarnhau bod pob Aelod dros yr ardal honno wedi cael gwybod am y bwriad i dynnu llun.

(c) Cofnod 158(c): Gwefan Cyngor Tref Caerfyrddin

 **NODODD** yr Aelodau bod Clerc y Dref yn cadarnhau bod gwefan newydd y Cyngor yn fyw, ac y gofynnir am adborth yr Aelodau.

(d) Cofnod 163: Prosiect Ieuenctid Dr Mz – Cais am Arian

 **NODODD** yr Aelodau bod y Cyngh Philip Grice yn pwysleisio bod sefyllfa ariannol Dr Mz yn argyfyngus.

(e) Cofnod 174: Adroddiadau gan yr Aelodau – Cynigion ar gyfer Gerddi Llydaw

 Roedd y Cyngh Dr Richard Edwards wedi codi pryderon ynglŷn â rhai agweddau o’r cynigion ar gyfer Gerddi Llydaw (Lôn Jackson). Cadarnhaodd y Cynghorwyr Anthony Jenkins a Peter Hughes Griffiths bod y cynigion ar gyfer Heol y Brenin a Gerddi Llydaw yn mynd rhagddynt drwy ddilyn y camau gofynnol, ac y bydd adborth y cyhoedd yn llywio’r cynigion terfynol.

**NODWYD** adroddiadau’r Aelodau.

228. CADARNHAU A LLOFNODI COFNODION Y CYFARFOD MISOL O’R PWYLLGOR DIBENION CYFFREDINOL A GYNHALIWYD AR 13 MEDI 2016

Cynigiwyd gan y Cyngh Peter Hughes Griffiths, eiliwyd gan y Cyngh Wyn Thomas, a **PHENDERFYNWYD** llofnodi cofnodion y cyfarfod misol o’r Pwyllgor Dibenion Cyffredinol a gynhaliwyd ar y 13eg o Fedi 2016 a’u derbyn yn gofnod cywir.

229. MATERION YN CODI O BWYLLGORAU’R CYNGOR – GWEITHDREFN

Cynigiwyd gan y Cyngh Peter Hughes Griffiths, eiliwyd gan y Cyngh Philip Grice, a **PHENDERFYNWYD** bod argymhellion pwyllgorau’r Cyngor, o hyn ymlaen, yn cael eu cymeradwyo (neu eu gwrthod) i gyd gyda’i gilydd (yn hytrach nag yn unigol) oni bai bod hynny yn cael ei wyrdroi gan fwyafrif yr Aelodau sy’n bresennol.

230. YSTYRIED ARGYMHELLION Y PWYLLGOR DIBENION CYFFREDINOL

 Cynigiwyd gan y Cyngh Peter Hughes Griffiths, eiliwyd gan y Cyngh Philip Grice, a **PHENDERFYNWYD** cymeradwyo’r argymhellion canlynol a wnaed gan y Pwyllgor Dibenion Cyffredinol:

(a) Cofnod 187: Adran NC Mynwent Caerfyrddin - Mabwysiadu Rheolau yn Ffurfiol

Bod rheolau’r fynwent a ddosbarthwyd, a’r geiriau ‘neu a adnewyddwyd’ wedi’u hychwanegu at reol 5, yn cael eu mabwysiadu a’u gweithredu yn adran NC o Fynwent Caerfyrddin, fel a ganlyn:

*'Nod Cyngor Tref Caerfyrddin yw darparu'r safonau gwasanaeth uchaf i ddiwallu anghenion y galarwyr a'r rhai sy'n ymweld â'n mynwentydd. Mae'n hanfodol felly bod rheolau a rheoliadau mynwentydd yn eu lle i gynnal urddas a sancteiddrwydd ein mynwentydd, yn ogystal â rhoi gwybod i bob un sy’n defnyddio’r mynwentydd am y gofynion rhesymol sy’n gymwys iddynt er mwyn galluogi'r Cyngor i reoli'r gwasanaeth yn effeithiol. Mae rheolau a rheoliadau mynwentydd yn cynnwys y gofynion statudol a gynhwysir yn Neddf Llywodraeth Leol 1972 a Gorchymyn Mynwentydd Awdurdodau Lleol 1977 ac unrhyw ddeddfwriaeth berthnasol arall sy'n rheoli’r gwasanaeth hwn.*

*1. Caniateir cerrig beddi ar feddi maint llawn, a gellir ymgorffori fâs ar waelod y garreg fedd.*

*2. Ni chaniateir mathau eraill o fâs, cynwysyddion, llwyni, planhigion, addurniadau, cerrig mân, graean, cerrig palmant, cyrbau, ffotograffau, nwyddau gwydr, canhwyllau, llusernau, balwnau, addurniadau na chof-bethau eraill.*

*3. Ni chaniateir addurniadau eraill gan gynnwys torchau artiffisial, llwyni, fasys neu gynwysyddion o flodau parhaol, addurniadau, cerrig mân, graean, cerrig, cyrbau, canhwyllau, ffotograffau, nwyddau gwydr, llusernau, balwnau, addurniadau na chof-bethau eraill ar fedd nac o amgylch bedd.*

*4. Mae'r gofynion uchod hefyd yn gymwys i ardaloedd o weddillion amlosgedig.*

*5. Ni chaniateir i unrhyw gofeb gael ei gosod yn y ddaear claddu, na newid cofeb sydd eisoes yn bodoli, heb ganiatâd ysgrifenedig gan y Cyngor Tref.*

*6. Ni chaniateir cŵn yn y fynwent ar unrhyw adeg.*

*7. Mae pob gwagle rhwng y rhesi o gerrig beddi a marcwyr yn ardaloedd o borfa las a gynhelir gan y Cyngor Tref.*

*Mae Cyngor Tref Caerfyrddin yn neilltuo’r hawl i symud unrhyw eitemau nad ydynt yn cydymffurfio â'r gofynion uchod. Bydd pob un o’r cyfryw addurniadau yn cael eu symud oddi yno heb unrhyw rybudd pellach.’*

(b) Cofnod 189(b): Neuadd Ddinesig San Pedr – Lifft

Bod y Cyngor yn cael dyfynbrisiau ffurfiol i brynu a gosod lifft newydd i gysylltu â lefel awditoriwm y Neuadd Ddinesig, a’r gwaith adeiladu cysylltiedig.

(c) Cofnod 190: Asesiadau Risg Legionella ac Asbestos

Bod asesiadau legionella ac asbestos a samplo dŵr yn cael eu gwneud ym mhob adeilad a safle sydd gan y Cyngor, yn unol â’r ddeddfwriaeth gyfredol, ar gost o £1,195.00 am yr arolwg asbestos a £2,075.00 am asesiad risg legionella a samplo dŵr.

(d) Cofnod 192: Parc Caerfyrddin – Mast Cysylltiadau Shared Access

Bod y Cyngor yn cymeradwyo mewn egwyddor y bwriad i is-brydlesu i Shared Access, fel y nodir yng nghofnodion y Pwyllgor Dibenion Cyffredinol rhif 192, cyn belled ag y sicrheir y caniatâd angenrheidiol, ac na ddylai'r cyfarpar newydd fod yn amlwg yn y parc.

(e) Cofnod 193: Goleuo’r Goleuadau Nadolig a Gorymdaith y Ceirw

(i) Goleuo’r Goleuadau Nadolig

Dylai'r perfformwyr gynnwys eitem gan Ysgol Bro Myrddin, côr megis Côr Seingar, band megis Band Chwyth Symffonig Caerfyrddin, a Chantorion Plygain megis Grŵp Huw John o Peniel, a dylai gadw cydbwysedd da rhwng y traddodiadol a’r cyfoes.

Dylai'r tân gwyllt gael ei ollwng o Orthwr y Castell fel arfer, ond dylai'r cwmni tân gwyllt gyfeirio'r tân gwyllt i gyfeiriad y Tywi.

Os yw’r lle a’r cyllid yn caniatáu, dylid ychwanegu at naws y Nadolig drwy gael stondinau a chymeriadau’r Nadolig yn cerdded ymysg y dorf.

(ii) Diwrnod y Ceirw

Bydd yr orymdaith yn cychwyn o Lôn yr Eglwys (h.y. yr ardal i gerddwyr rhwng Oriel Myrddin ac Eglwys San Pedr) ac yn gorffen ger tŵr cloc y farchnad, mewn cydweithrediad â Menter Gorllewin Sir Gâr.

Bydd y ceirw yn cael eu harddangos ar Lôn yr Eglwys am rai oriau cyn i'r orymdaith gychwyn, er mwyn helpu i ddenu torfeydd i lawr Heol y Brenin.

Bydd y Maer a’r Swyddog Digwyddiadau yn cysylltu â Masnachwyr y Farchnad a'r Cyngor Sir ynglŷn â safle Groto Siôn Corn, o bosibl ger Tŵr y Cloc.

Bydd Clerc y Dref a’r Swyddog Digwyddiadau yn cysylltu â Rheolwr Rhodfa Santes Catherine, gan fod eu goleuadau yn cael eu lansio ar Ddiwrnod y Ceirw.

(iii) Defnyddio’r Llwyfan ar y Clos Mawr ar Ddiwrnod y Ceirw

Bydd y babell fawr a’r llwyfan yn llwyfannu pantomeim, mewn cydweithrediad â Mark Jermin, ac arddangosiad coginio gan Marc Skone (‘Dame Cookie’ yn y pantomeim).

(f) Cofnod 194: Gwefan y Cyngor Tref

Bod y Cyngor yn gweithredu cyfryngau cymdeithasol fel y bo'n briodol.

(g) Cofnod 196: Cofeb Ryfel y Sir ar Heol y Prior

Bod Clerc y Dref yn ffurfio is-grŵp o randdeiliaid, i drefnu’r gwaith cynllunio ac ariannu’r gwaith o adnewyddu Cofeb Ryfel y Sir.

(h) Adolygu’r Trefniadau o Gadw Cofnodion a Deunydd Arall y Cyngor

Bod y cofnodion yn cofnodi bod y Cyngor yn ddiolchgar i Mr Simon Ratty am ei waith gwirfoddol.

Bydd y Cyngor maes o law yn cyflwyno copïau o'r ffotograffau hanesyddol i Lyfrgell Genedlaethol Cymru, Casgliad y Werin.

Ni fydd y swp nesaf o archifau’r Cyngor yn cael eu trosglwyddo i Archifdy’r Sir hyd nes bod archifau’r sir yn dychwelyd i’r estyniad newydd yn Nhŷ’r Ffwrnais.

(i) Comisiynydd Heddlu a Throseddu Dyfed-Powys – Ymgynghori ar y Cynllun Heddlu a Throseddu

Bod Clerc y Dref yn paratoi ymateb ar y cyd i'r Comisiynydd Heddlu ar ran y Cyngor, fydd yn pwysleisio'r angen am i fonitro teledu cylch cyfyng gael ei ail-gyflwyno yng Nghaerfyrddin.

231. MATERION ERAILL SY’N CODI O’R PWYLLGOR DIBENION CYFFREDINOL: COFNOD 191: CYFARFOD BLYNYDDOL CYFFREDINOL Y SIRYFION 2017 - DIWEDDARIAD

**NODODD** yr Aelodau bod y Cynghorwyr Philip Grice ac Emlyn Schiavone wedi mynychu cyfarfod y Siryfion yn Efrog.

232. CADARNHAU A LLOFNODI COFNODION Y CYFARFOD MISOL O’R PWYLLGOR CYLLID A GYNHALIWYD AR 15 MEDI 2016

Cynigiwyd gan y Cyngh Anthony Jenkins, eiliwyd gan y Cyngh Dr Ioan Matthews, a **PHENDERFYNWYD** llofnodi cofnodion y cyfarfod misol o’r Pwyllgor Cyllid a gynhaliwyd ar y 15fed o Fedi 2016 a’u derbyn yn gofnod cywir, cyn belled ag yr ychwanegir enw’r Cyngh Kenneth Lloyd at y rhestr o’r Aelodau oedd wedi anfon ymddiheuriad, ac ychwanegu Datgan Budd gan y Cyngh Barchedig Tom Defis yng nghofnod rhif 219 (Ceisiadau am Gymorth Ariannol - Chwefror i Medi 2017) fel Ymddiriedolwr Urdd Gobaith Cymru.

233. YSTYRIED ARGYMHELLION Y PWYLLGOR CYLLID

Cynigiwyd gan y Cyngh Dr Ioan Matthews, eiliwyd gan y Cyngh Emlyn Schiavone, a **PHENDERFYNWYD**:

(a) Cofnod 207: Archwiliad Allanol 2015/16

Bod y Cyngor yn mabwysiadu'r adroddiad archwilio a gyhoeddwyd gan Archwilydd Cyffredinol Cymru, ac o hyn ymlaen bod y Cyngor yn derbyn llythyr ymrwymiad gan yr Archwilydd Mewnol bob blwyddyn.

(b) Cofnod 208: Adolygu’r Systemau a’r Gweithdrefnau Bancio

Bod y Cyngor yn gweithredu'r penderfyniad a gymeradwywyd fis Gorffennaf 2014 i drawsnewid i fancio electronig ar gyfer materion ariannol y Cyngor.

(c) Cofnod 209: Adolygu Diogelwch Parciau a Mynwentydd

Bod y Cyngor yn parhau i gyflogi Diogelwch Myrddin i ymgymryd â swyddogaethau diogelwch ym Mharc Caerfyrddin, Parc Penllwyn, Mynwent Heol Ioan a Mynwent Caerfyrddin, a dyletswyddau glanhau a chasglu sbwriel cysylltiedig.

(d) Cofnod 210: Goleuadau Nadolig – Heol Spilman

Bod y Cyngor yn gosod baner traws-stryd yn dwyn y geiriau 'Nadolig Llawen Caerfyrddin' ym mhen Heol Spilman o Heol y Frenhines, gyda'r aeron yn goch o ran lliw, ar gost o £966, gan ddefnyddio’r cysylltiadau trydan presennol, a motiff tair seren ar bolyn lamp mewn hyd at chwe lleoliad ar Heol Spilman am gost o hyd at £1,374 fesul polyn lamp, gan gynnwys y gwaith gosod.

(e) Cofnod 211: Y Fynwent - Prynu Torrwr Porfa Hunanyredig ar Fatri

Bod y Cyngor yn prynu peiriant torri porfa hunanyredig sy’n rhedeg ar fatri ar gyfer Mynwent Caerfyrddin, gyda batri a gwefrydd batri, ar gost o £1,495, heb gynnwys TAW.

(f) Cofnod 212: Parc Caerfyrddin - Atgyweirio Llifoleuadau

Bod tair o'r llifoleuadau ym Mharc Caerfyrddin yn cael eu hatgyweirio ar gost o hyd at £1,263.

(g) Cofnod 213: Parc Penllwyn - Gât Mynediad i Gerbydau

Bod y Cyngor yn gosod gât mynediad ym Mharc Penllwyn yn lle un o'r paneli ffens gwyrdd sy'n rhannu'r ardal chwarae o’r llain pêl-droed, er mwyn hwyluso mynediad i dorri porfa, ar gost o £900 heb gynnwys TAW.

(h) Cofnod 214: Neuadd Ddinesig San Pedr – Lifft

Bod Clerc y Dref yn gweithredu'r broses dendro o ran prosiect lifft y Neuadd Ddinesig, ac yn ymchwilio i weld a ellid ymestyn y lifft i’r ail lawr, ac ar ba gost.

(i) Cofnod 215: Trwydded Cludwyr Gwastraff

Bod y Cyngor yn adnewyddu ei Drwydded Cludwyr Gwastraff tair blynedd (a gyhoeddir gan Gyfoeth Naturiol Cymru) sy'n galluogi’r Cyngor i gynhyrchu a chario gwastraff o'r parciau, y Fynwent ac o’r Neuadd Ddinesig, ar gost o £105.

(j) Cofnod 216: Asesiadau Risg Legionella ac Asbestos

Bod asesiadau legionella ac asbestos a samplo dŵr yn cael eu gwneud ar bob eiddo’r Cyngor, ar gost o rhyw £3,270 (£1,195.00 am asesiad risg legionella a £2,075 ar gyfer asbestos).

(k) Cofnod 217: Uwchraddio Technoleg Gwybodaeth

Bod y Cyngor yn trosglwyddo i system storio cwmwl, ac y bydd Clerc y Dref yn cael gwybodaeth bellach gan Swyddog TG y Cyngor Sir ar yr opsiynau Apple Mac a Microsoft.

(l) Cofnod 218: Adolygu’r Drefn o Reoli’r Gyllideb a Dyfarnu Grantiau Cymunedol

Bod y Cyngor yn mabwysiadu’r weithdrefn a'r polisi drafft ar grantiau, gan ychwanegu cymal i'r perwyl 'na fydd grantiau bach fel arfer yn cael eu rhoi i unigolion’, a bod trafodaeth fanwl ar wariant y Cyngor yn cael ei ohirio tan yr hydref, o bosibl fel rhan o’r trafodaethau ar y gyllideb.

(m) Cofnod 219: Ceisiadau am Gyllid a Dderbyniwyd rhwng Chwefror a Medi 2016

Bod y Cyngor yn ymateb fel a ganlyn:

|  |  |
| --- | --- |
| **Ymgeisydd**  | **Grant a argymhellir****£** |
| Clwb Henoed Tre Ioan | 100 |
| Urdd Gobaith Cymru – Digwyddiadau Diwylliannol a Chwaraeon Sir Gâr  | 100 |
| Clwb Nofio Caerfyrddin a’r Fro  | 100 |
| Gofal mewn Galar Cruse Sir Gaerfyrddin  | 100 |
| Cymdeithas Amaethyddol Frenhinol Cymru - Pwyllgor Ymgynghorol Sir Gaerfyrddin yn croesawu’r Sioe yn 2017  | 450 |
| Sant Ioan Cymru: Cyngor Sir Caerfyrddin (Ambiwlans Sant Ioan gynt) | Gohirio gan nad yw’r llythyr o Gaerfyrddin  |
| Shelter Cymru | Gohirio gan nad yw’r llythyr o Gaerfyrddin  |
| Megan Lloyd-Davies – Cicbaffiwr Corea  | Na - ni roddir grantiau fel arfer i unigolion  |
| Age Cymru Sir Gâr | Gohirio gan nad yw’r llythyr o Gaerfyrddin |
| Ffederasiwn Clybiau Ffermwyr Ifanc Sir Gâr  | 100 |
| Sefydliad Lles Amaethyddol Brenhinol sy’n rhoi Cymorth i Ffermwyr  | 100 |

 (n) Cofnod 221: Dyddiad Cyfarfod y Pwyllgor Cyllid Mis Hydref 2016

Bod dyddiad y Pwyllgor Cyllid mis Hydref yn newid o nos Iau y 13eg o Hydref i nos Lun y 10fed o Hydref.

234. MATERION ERAILL SY’N CODI O’R PWYLLGOR CYLLID: COFNOD 220 – PROSIECT IEUENCTID DR MZ

Cynigiwyd gan y Cyngh Emlyn Schiavone, eiliwyd gan y Cyngh Anthony Jenkins, a **PHENDERFYNWYD** bod ariannu Prosiect Ieuenctid Dr Mz yn cael ei gyfeirio’n ôl at y Pwyllgor Cyllid a bod Clerc y Dref yn gofyn i staff Dr Mz gyfarfod â’r Aelodau a chyflwyno eu ffilm newydd.

235. YMGYNGHORIAD STATUDOL

Nid oedd unrhyw hysbysiadau wedi dod i law o’r adrannau cynllunio, priffyrdd na thrwyddedu.

236. ADOLYGU ETHOLAETHAU SENEDDOL YNG NGHYMRU 2018 – CYNIGION CYCHWYNNOL

Roedd crynodeb o’r Adolygiad o’r Etholaethau Seneddol yng Nghymru 2018 (Cynigion Cychwynnol) wedi’i ddosbarthu fel Atodiad 4 i’r agenda.

Cynigiwyd gan y Cyngh Dr Ioan Matthews, eiliwyd gan y Cyngh Dr Richard Edwards, a **PHENDERFYNWYD** bod Clerc y Dref i gyflwyno gwrthwynebiad y Cyngor i’r newidiadau arfaethedig yng Nghymru oherwydd (a) bod y cynigion wedi’u seilio ar gofrestr etholaethol sydd wedi dyddio, a (b) bod nifer o aelodau ychwanegol yn cael eu penodi i Dŷ’r Arglwyddi ar yr un pryd ag y mae’r llywodraeth yn cynnig cwtogi chwarter ar nifer yr Aelodau Seneddol o Gymru.

237. PARC CAERFYRDDIN A’R YSTAFELL DE

Mewn ymateb i gais gan Dîm Plismona yn y Gymdogaeth Tref Caerfyrddin o Heddlu Dyfed Powys, cynigiwyd gan y Cyngh Peter Hughes Griffiths, , eiliwyd gan y Cyngh Dr Richard Edwards, a **PHENDERFYNWYD** y gellir cynnal cymorthfeydd misol yr heddlu yn yr ystafell gyfarfod yn yr Ystafell De ym Mharc Caerfyrddin.

238. CLWB PÊL-DROED SÊR CAERFYRDDIN

Roedd Clwb Pêl-droed Sêr Caerfyrddin wedi gofyn am ganiatâd i gael enw ac arfbais y Cyngor Tref ar eu crysau pêl-droed fel arwydd o’u gwerthfawrogiad o’r Cyngor.

Cynigiwyd gan y Cyngh Philip Grice, eiliwyd gan y Cyngh Dr Richard Edwards, a **PHENDERFYNWYD** caniatáu i Glwb Pêl-droed Sêr Caerfyrddin arddangos enw ac arfbais y Cyngor ar eu crysau pêl-droed.

239. SEFYDLIAD PRYDEINIG Y GALON – SEMINAR DE ORLLEWIN CYMRU

Dylai’r Aelodau oedd yn dymuno mynychu Seminar De Orllewin Cymru Sefydliad Prydeinig y Galon yng Nghanolfan Halliwell ar y 15fed o Hydref **ROI GWYBOD** i Glerc y Dref.

240. AGENDÂU A CHOFNODION Y CYNGOR - FFORMAT

Nododd yr Aelodau y newid yn y modd yr oedd agenda’r Cyngor wedi’i drefnu, oedd heb newid fawr yn yr ugain mlynedd diwethaf. Pwysleisiodd Clerc y Dref mai cam cyntaf y broses oedd hyn. Cymeradwyodd yr Aelodau y defnydd o ddau liw, pennawd newydd, ffont gwahanol, grwpio materion cynllunio, priffyrdd a thrwyddedu dan un pennawd ‘Ymgynghori Statudol’, ac ail-gyflwyno ‘Materion yn Codi’. Dywedodd sawl Aelod bod gosod y ddwy iaith ochr yn ochr yn haws ei ddarllen, a bod y ffont (Century Gothic 10) a ddefnyddiwyd ar agenda mis Medi yn rhy fach.

**PENDERFYNWYD** y bydd agenda’r Cyngor fis Hydref yn cael ei ail-ddrafftio yng ngoleuni sylwadau’r Aelodau.

241. NIFER Y CERDDWYR YNG NGHANOL TREF CAERFYRDDIN

**NODODD** yr Aelodau y cyfrif diweddaraf a wnaed o nifer y cerddwyr ar Heol y Brenin, a ddosbarthwyd fel Atodiad 5 i’r agenda.

242. GOHEBIAETH A GWYBODAETH A DDERBYNIWYD ODDI WRTH GOMISIYNYDD CENEDLAETHAU’R DYFODOL

**NODODD** yr Aelodau yr ohebiaeth a dderbyniwyd oddi wrth Gomisiynydd Cenedlaethau’r Dyfodol oedd ar gael ar-lein.

243. PLANT DEWI

**NODODD** yr Aelodau y wybodaeth ddiweddaraf oddi wrth Plant Dewi ynglŷn â’u gwaith gyda rhieni ifanc yn Sir Gaerfyrddin.

244. CYFARFODYDD ALLWEDDOL A FYNYCHWYD GAN Y CLERC

Nododd yr Aelodau y cyfarfodydd allweddol a fynychwyd ac a nodwyd gan Glerc y Dref yn ei adroddiad, ac mai’r Ddeddf Llesiant Cenedlaethau’r Dyfodol (gweler Adroddiad Blynyddol y Cyngor 2015/16 am y themâu) fydd y sail i waith y Cyngor yn y dyfodol.

Cynigiwyd gan y Cyngh Douglas Rose, eiliwyd gan y Cyngh Philip Grice, a **PHENDERFYNWYD** er bod pob Aelod wedi derbyn gwahoddiad yn unigol i’r Fforwm Cynghorau Tref a Chymuned ar y 6ed o Fedi 2016, yn y Cyfarfod Blynyddol Gohiriedig o’r Cyngor yn 2017, penodir Aelod neu Aelodau i gynrychioli Caerfyrddin yn ffurfiol ar y Fforwm hwn.

245. CYNGOR TREF CAERFYRDDIN – ADRODDIAD BLYNYDDOL 2015/16

Roedd Adroddiad Blynyddol y Cyngor am y flwyddyn 2015/16 wedi’i ddiwygio yn sgîl sylwadau’r Aelodau, ac wedi’i ddosbarthu fel Atodiad 6 i’r agenda.

**NODODD** yr Aelodau bod eu Hadroddiad Blynyddol am 2015/16 yn cael ei hyrwyddo gan Un Llais Cymru fel esiampl o arfer da.

246. LLYTHYRON O WERTHFAWROGIAD

**NODODD** yr Aelodau y llythyron o werthfawrogiad a dderbyniwyd oddi wrth Mrs Linda Jones yn llongyfarch y Cyngor ar yr arddangosfeydd blodau yn y dref eleni, ac oddi wrth Gyfarwyddwr Just Good Friends yn diolch i’r Cyngor am eu grant o £200, gan gadarnhau bod yr arian wedi’i ddefnyddio ar ail-gylchu golygfeydd, celfi a gwisgoedd, ac yn gofyn i’r Aelodau roi gwybod am unrhyw adeilad gwag yn y dref y gellid ei ddefnyddio gan grwpiau lleol i gadw golygfeydd, celfi a gwisgoedd.

247. COFNODION CYFARFODYDD ANFFURFIOL

**NODODD** yr Aelodau y cofnodion a gyflwynwyd gerbron o gyfarfod Pwyllgor Mordwyo Bar Caerfyrddin a gynhaliwyd ar y 19eg o Fedi 2016, a chyfarfod Pwyllgor Glan-yr-afon a Gŵyl Caerfyrddin a gynhaliwyd ar y 26ain o Fedi 2016 (ac mai drafft oedd cofnodion cyfarfod y 26ain).

249. ADRODDIAD Y MAER

Cyfeiriodd y Maer sylw’r Aelodau at ei adroddiad (Atodiad 8 i’r agenda) a llongyfarchodd y Carmarthen Journal ar y noson ardderchog yn Ffos Las, pan gyhoeddwyd enillwyr Gwobrau Cymunedol y Carmarthen Journal a phan bwysleisiwyd y gwaith a wneir gan wirfoddolwyr. **NODWYD** adroddiad y Maer.

250. ADRODDIADAU GAN GYNGHORWYR FEL CYNRYCHIOLWYR AR GYRFF ALLANOL

Roedd y Siryf, y Cyngh Emlyn Schiavone, wedi cynrychioli’r Cyngor yng Nghyfarfod Blynyddol Cyffredinol Cymdeithas Genedlaethol Siryfion Dinas a Thref a gynhaliwyd yn Efrog. Cymeradwyodd y ffaith bod Caerfyrddin a Hwlffordd yn parhau i gynnal swyddogaeth siryf yng Nghymru, a phwysleisiodd pa mor bwysig yw traddodiad a’r cysylltiad â thwristiaeth, a dywedodd ei fod yn edrych ymlaen at y buddiannau a ddaw i Gaerfyrddin yn sgîl cynnal y Cyfarfod Blynyddol Cyffredinol y flwyddyn nesaf.

Roedd y Cyngh Philip Grice hefyd wedi hyrwyddo Caerfyrddin yn Efrog. Roedd y Cyngh Grice wedi pwyso ar y siryfion i gyrraedd yn gynnar yng Nghaerfyrddin, ar y dydd Iau, ar gyfer cyfarfod blynyddol 2017, ac roedd rhai o’r siryfion eisoes wedi llogi lle yng Ngwesty’r Llwyn Iorwg. Bydd cyfarfod 2017 o bosibl yn dod â rhyw 300 o bobl i’r dref. Hefyd roedd y Cyngh Grice wedi mynychu cyfarfod diwedd tymor Tywyswyr y Dref, a’r diwrnod hwnnw roedd grŵp mawr iawn o ymwelwyr wedi’u croesawu’n gynnes i’r Neuadd Ddinesig gan Swyddog Gweinyddol y Cyngor, Mrs Eleri James.

Diolchodd y Maer i’r Cynghorwyr Philip Grice ac Emlyn Schiavone am eu gwaith ar ymweliad y Siryfion â Chaerfyrddin yn 2017.

Dywedodd y Cyngh Douglas Rose ei fod yntau a’r Cynghorwyr Dr Richard Edwards ac Emlyn Schiavone wedi mynychu cyfarfodydd Canolfan Caeryfrddin i Deuluoedd, sydd bellach yn sefydlog yn ariannol diolch i grant gan Esgobaeth Tyddewi. Roedd ceisiadau eraill am grant ar y gweill. Roedd canolfan Neuadd y Parc wedi’i hail-adddurno, ac y byddai canolfan Rhes Wood yn cael ei phaentio cyn hir. Roedd sesiynau agored ‘Paned gyda’r Plismyn’ wedi’u cynnal ar yr ystadau mawr i feithrin perthynas rhwng y gymuned a’r heddlu. Hefyd roedd y Cyngh Rose wedi cadeirio cyfarfodydd Llywodraethwyr Ysgol Gynradd Tre Ioan - roedd y swydd newydd Swyddog Cyswllt Cymunedol wedi golygu llai o gyrraedd cyfarfodydd yn hwyr.

Roedd y Cyngh Barry Williams wedi mynychu cyfarfodydd Ysgol Rhyd-y-gors, lle mai Ian Berryman yw’r pennaeth parhaol newydd.

Roedd y Cyngh Peter Hughes Griffiths wedi mynychu cyfarfodydd Gefeillio Trefi. Cyfeiriodd at ddatblygiad newydd cyffrous, a bod Theatr Genedlaethol Cymru yn paratoi drama tair-ieithog - Merch yr Eog/Merc’h ân Eog - i’w pherfformio yn Llydaweg, Cymraeg a Ffrangeg, yn y Lyric ar yr 20fed a’r 21ain o Hydref 2016, ac mewn cymunedau eraill yng Nghymru, Lloegr a Llydaw. Mae’r ddrama yn gynhyrchiad ar y cyd gyda Teatr Piba yn Llydaw, mewn partneriaeth â Chanolfan y Celfyddydau yn Aberystwyth.

251. EITHRIO’R CYHOEDD A’R WASG

 Cynigiwyd gan y Cyngh Dr Richard Edwards, a eiliwyd gan y Cyngh Dorothy Bere, a **PHENDERFYNWYD** yn unol â Deddf Cyrff Cyhoeddus (Mynediad i Gyfarfodydd) 1960 bod y cyhoedd a’r wasg yn cael eu heithrio o’r cyfarfod oherwydd natur gyfrinachol y busnes oedd i’w drafod.

252. CADARNHAU A LLOFNODI COFNODION Y CYFARFOD O’R PWYLLGOR RHEOLI A GYNHALIWYD AR 27 GORFFENNAF 2016

Cynigiwyd gan y Cyngh Barry Williams, eiliwyd gan y Cyngh Schiavone, a **PHENDERFYNWYD** llofnodi cofnodion y Cyfarfod o’r Pwyllgor Rheoli a gynhaliwyd ar y 27ain o Orffennaf 2016 a’u derbyn yn gofnod cywir.

253. CADARNHAU A LLOFNODI COFNODION Y CYFARFOD O’R PWYLLGOR RHEOLI A GYNHALIWYD AR 13 MEDI 2016

Cynigiwyd gan y Cyngh Anthony Jenkins, eiliwyd gan y Cyngh Wyn Thomas, a **PHENDERFYNWYD** llofnodi cofnodion y Cyfarfod o’r Pwyllgor Rheoli a gynhaliwyd ar y 13eg o Fedi 2016 a’u derbyn yn gofnod cywir.

254. YSTYRIED ARGYMHELLION Y PWYLLGOR RHEOLI A WNAED AR 27 GORFFENNAF AC AR 13 MEDI 2016

 Cynigiwyd gan y Cyngh Peter Hughes Griffiths, eiliwyd gan y Cyngh Dr Richard Edwards, a **PHENDERFYNWYD** cymeradwyo’r argymhellion canlynol a wnaed gan y Pwyllgor Rheoli:

(a) Cofnod 151: Polisi’r Cyngor Tref ar Gyflogau

(i) Bod Clerc y Dref yn diwygio’r Polisi Cyflogau drafft a gyflwynwyd gerbron y Pwyllgor Rheoli i gynnwys cytundeb blaenorol y Cyngor y dylai pob gweithiwr y Cyngor gael eu talu o leiaf y cyflog a argymhellir gan y Sefydliad Cyflog Byw, ac y dylai polisi’r Cyngor gael blaenoriaeth lle mae'r Cyflog Byw yn uwch na'r lefelau y cytunwyd arnynt yn genedlaethol, a

(ii) Bod y Cyngor yn mabwysiadu’r Polisi Cyflogau diwygiedig, a’i ddosbarthu ymhlith pob aelod o’r staff, a'i gyhoeddi ar wefan y Cyngor.

(b) Cofnod 152: Dyfarniad Cyflog Cenedlaethol 2016 – 2018

Bod y Cyngor yn mabwysiadu'r dyfarniad cyflog cenedlaethol y cytunwyd arno gan y Cydgyngor Cenedlaethol ar gyfer Gwasanaethau Llywodraeth Leol am y ddwy flynedd ar wahân 2016-2017 a 2017/2018, ar y sail nad yw’r Cyngor byth yn talu cyflog sy'n is na'r hyn a argymhellir gan y Sefydliad Cyflog Byw.

(c) Cofnodion 153, 179(a), 179(b), a 180: Panel Annibynnol Cymru ar Gydnabyddiaeth Ariannol (Chwefror 2016) – Penderfyniadau 46, 47, 48, 49, 50, 51, 52, 53, 54 a Gofynion Cyhoeddusrwydd

Bod y Cyngor yn mabwysiadu'r polisïau tâl canlynol am y flwyddyn 2016/17, ar y sail bod pob lwfans yn cael eu hawlio drwy lenwi ffurflen a ategir gan dderbynebau, ond mater i bob Aelod yn unigol yw penderfynu ai hawlio neu beidio:

Penderfyniad 46: Bod Aelodau Cyngor Tref Caerfyrddin sy’n dymuno hawlio'r lwfans sydd ar gael o dan Benderfyniad 46 y Panel yn cael yr hawl i wneud hynny, ond taw mater i bob Aelod yn unigol yw penderfynu ai gwneud hynny neu beidio. Bydd y Clerc yn paratoi ffurflen briodol i'w defnyddio. Hefyd bydd y Clerc yn ymchwilio i weld sut fydd hyn yn effeithio ar reolau Cyllid a Thollau EM ar 'drethu wrth y ffynhonnell'.

Penderfyniad 47: Nad yw Cyngor Tref Caerfyrddin yn cefnogi Penderfyniad 47 y Panel, ac nad oes unrhyw daliadau o'r fath i’w gwneud i unrhyw Aelod.

Penderfyniad 48: Gall y Maer hawlio hyd at £200 o Lwfans Blynyddol y Maer am dreuliau rhesymol allan o boced sy’n codi yn uniongyrchol o ganlyniad i’w rôl ef neu hi fel Maer. Yn y gorffennol gallai pob Aelod hawlio costau teithio am deithiau y tu allan i'r fwrdeistref, ond bellach gall pob Aelod hefyd hawlio costau teithio o fewn y fwrdeistref.

Penderfyniad 49: Gall Aelodau hawlio naill ai union gost cludiant cyhoeddus, neu lwfansau arferol Cyllid a Thollau EM fesul milltir, a dylai’r Aelodau bob amser ddewis y dull mwyaf cost-effeithiol o deithio.

Penderfyniad 50: Gall Aelodau hawlio treuliau cynhaliaeth rhesymol am fynychu dyletswyddau y tu allan i'r fwrdeistref a gymeradwywyd, cyn belled ag y cyflwynir derbynebau.

Penderfyniadau 51 a 52: Gall Aelodau hawlio naill ai Lwfans Mynychu neu Lwfans Colled Ariannol (ond nid y ddau) am fynychu dyletswyddau y tu allan i'r fwrdeistref a gymeradwywyd, lle bu achos o golled ariannol.

Penderfyniad 53: Gall Aelodau hawlio ad-daliad am gostau oedd angen eu talu am ofal plant ac oedolion dibynnol (a ddarperir gan ofalwyr anffurfiol neu ffurfiol), ar gyflwyno derbynebau oddi wrth y gofalwr, hyd at uchafswm o £403 y mis.

Penderfyniad 54: Gall Aelodau hawlio ad-daliad am gostau oedd angen eu talu am anghenion cymorth personol (a ddarperir gan ofalwyr anffurfiol neu ffurfiol), ar gyflwyno derbynebau oddi wrth y gofalwr, hyd at uchafswm o £403 y mis.

Gofynion Cyhoeddusrwydd: Bydd pob hawliad a wneir gan Aelodau yn cael eu cyhoeddi ar wefan y Cyngor, ac yn cael eu cynnwys mewn adroddiad i'r Panel Taliadau, drwy e-bost neu'r post, erbyn y 30ain o Fedi sy’n dilyn diwedd y flwyddyn y gwnaed y taliadau.

(d) Cofnod 180: Blaenoriaethau Strategol y Cyngor ar gyfer y Dyfodol

Bydd Clerc y Dref yn trefnu seminar dwy awr (yn ddiweddarach yn yr hydref) ar gyfer pob Aelod o’r Cyngor Tref, i’w gynnal yn annibynnol o’r strwythur cyfredol o gyfarfodydd, i drafod y materion strategol a amlinellwyd yn y papur oedd wedi’i ddosbarthu i’r Pwyllgor Rheoli.

**Daeth y cyfarfod i ben am 9.00 pm**